Document ID: /fineweb-2-swissfilter-quality_10-filterrobots/filtered/01441.jsonl.gz/63

Suomen pysyvä edustaja Genevessä, suurlähettiläs Päivi Kairamo valittiin
Maailman henkisen omaisuuden järjestön (WIPO) yleisneuvoston 51.
kokouksen puheenjohtajaksi. Yleisneuvosto on WIPO:n elimien ylin
vuosittainen kokous, joka tänä vuonna järjestetään 23.9. - 2.10.
Yleisneuvostolla on edessään päätöksenteko WIPO:n koko toimikentän saralta. WIPO:ssa on 186 jäsenmaata.
WIPO:n viimeaikaisia saavutuksia ovat olleet Marrakechin sopimus
kuluvalta vuodelta, jolla parannetaan julkaistujen aineistojen
saatavuutta näkövammaisille ja lukemisesteisille ja viime vuonna
solmittu audiovisuaalisia esityksiä koskeva Pekingin sopimus.